b'\n_START_ARTICLE_\nA so krem\xc5\xa1nite nevarne\n_START_PARAGRAPH_\nA so krem\xc5\xa1nite nevarne je napisal Milan Dekleva. Prozno delo je iz\xc5\xa1lo leta 1997 pri Mladinski knjigi v Ljubljani, v zbirki Zavri. Za ilustracije je poskrbel Zvonko \xc4\x8coh.\n_START_SECTION_\nKratka vsebina\n_START_PARAGRAPH_\nNina si je v svoji sobi pred ogledalom ogledovala zarodek mozolj\xc4\x8dka. Razmi\xc5\xa1ljala je, kako naj skrije svoj mozolj. Prepri\xc4\x8dana je bila, da bo sre\xc4\x8dala fante. V tistem trenutku se je iz omare oglasil njen brat Jure, ki ji je zastavil precej nenavadno vpra\xc5\xa1anje, in sicer ali so krem\xc5\xa1nite nevarne. Vpra\xc5\xa1anje je Nino za\xc4\x8dudilo. Odgovorila mu je, da so nevarne, \xc4\x8de jih poje\xc5\xa1 ve\xc4\x8d kot triinpetdeset. Juretu odgovor ni zadostoval oz. ga ni najbolje razumel. Nato je zapustil omaro. Kot hipnotiziran je \xc5\xa1el mimo Nine in se zaletel v ogledalo. \xc4\x8crepinje so se razsule okrog njiju. Po neprijetni nesre\xc4\x8di je Jure dejal, da je on Egregor II s planeta Xerox. Pojasnil ji je, da je Jure v tistem trenutku v njegovem telesu na Xeroxu, on pa v njegovem na Zemlji. Egregor II ji je razlo\xc5\xbeil, da so glinena bitja, ki se ne morejo premikati. Nau\xc4\x8dili pa so se potovati v mislih. Pojasnil ji je tudi, da Jure ni v nevarnosti. Bitja na Xeroxu so podobna krompirju, vendar so bolj debela. Nini se je zdelo \xc4\x8dudno, da govorijo 1500 jezikov, ne vedo pa tega, \xc4\x8de so krem\xc5\xa1nite nevarne. Razlo\xc5\xbeil ji je, da se po\xc4\x8duti doma\xc4\x8dega v zadevah, ki niso snovne, precej nebogljen pa je med uporabnimi predmeti npr. vilicami, gojzarji. V tistem trenutku se je domov vrnila mama. Ninina mama je bila igralka in je pred vsako premiero imela te\xc5\xbeave z besedilom. Tokrat je bila njena stiska \xc5\xa1e ve\xc4\x8dja. Nina je razmi\xc5\xa1ljala, kako bi ji lahko pomagala. Egregor II je nato Juretovo mamo hipnotiziral. Po hipnozi je mama vedela svojo vlogo od prve do zadnje \xc4\x8drke. Mama se je nato hitro odpravila v gledali\xc5\xa1\xc4\x8de. Takoj za njo pa se je domov vrnil o\xc4\x8de. Bil je zelo slabe volje. Ninin o\xc4\x8de je bil atomski fizik. Posku\xc5\xa1al je matemati\xc4\x8dno dokazati prostor enajstih razse\xc5\xbenosti. Egregor II je za malo malico re\xc5\xa1il njegov problem. O\xc4\x8de se je sre\xc4\x8den vrnil nazaj na in\xc5\xa1titut z re\xc5\xa1itvijo. Egregor II in Nina sta ponovno ostala sama. Posku\xc5\xa1ala sta najti re\xc5\xa1itev, da bi dobila Jureta nazaj. Nina se je domislila stavka, ki ga Jure izre\xc4\x8de vsake 3 minute. Egregor II ji je razlo\xc5\xbeil, da si bo zamislil ta stavek in Jure se bo vrnil nazaj. To je tudi naredil. Nina je bila svojega brata zelo vesela. Ko se je vrnil, je Nina zaspala kot ubita. Zdelo pa se ji je, da ji je Jure zastavil vpra\xc5\xa1anje, \xc4\x8de so krem\xc5\xa1nite nevarne.\n_START_SECTION_\nGlavne osebe\n_START_PARAGRAPH_\nGlavna junaka zgodbe sta brat in sestra, Jure in Nina. Nina je najstnica, ki se zelo obremenjuje s svojim videzom. \xc5\xbde en mozolj jo povsem spravi iz tira in ji povzro\xc4\x8di skrbi. Posku\xc5\xa1ala je najti najbolj\xc5\xa1o re\xc5\xa1itev, da bi ta mozolj skrila pred zvedavimi fanti. Njen brat Jure pa je fant, ki se rad skriva na razli\xc4\x8dnih mestih (omara, pomivalni stroj). Jureta zanimajo ra\xc4\x8dunalniki, avtomobilske dirke in znanstvenofantasti\xc4\x8dni filmi. Ko se je Jure spremenil v Egregorja II je bila Nina do njega zelo za\xc5\xa1\xc4\x8ditni\xc5\xa1ka. Pomagala mu je premagati neprijetne trenutke. Na koncu pa mu je pomagala, da se je Jure vrnil v svoje telo.\n_START_SECTION_\nKnji\xc5\xbeni prostor in \xc4\x8das\n_START_PARAGRAPH_\nCelotna zgodba se dogaja v stanovanju brata in sestre, Jureta in Nine. Iz same zgodbe pa lahko sklepamo, da se celotna prigoda zgodi v zelo kratkem \xc4\x8dasu oz. v enem dnevu. Druga\xc4\x8de pa dogajalni prostor in \xc4\x8das nista to\xc4\x8dno dolo\xc4\x8dena.\n_START_SECTION_\nJezik\n_START_PARAGRAPH_\nAvtor z besedami dolo\xc4\x8di karakter junakov. Zasledimo tudi nekaj slengovskih izrazov ter izmi\xc5\xa1ljene besede, ki popestrijo zgodbo. Druga\xc4\x8de pa gre za zborni jezik, ki lepo te\xc4\x8de in pritegne mlade bralce k branju.\n_START_SECTION_\nInterpretacija\n_START_PARAGRAPH_\nProzno delo Milana Dekleve se za\xc4\x8dne in kon\xc4\x8da z istim stavkom A so krem\xc5\xa1nite nevarne. Hkrati pa je to tudi naslov samega dela. Celotno delo temelji na bujni domi\xc5\xa1ljiji avtorja. \xc5\xbde samo dejstvo, da se je v Jureta naselilo bitje iz planeta Xerox z imenom Egregor II, je dokaz tega. Avtorjeva domi\xc5\xa1ljija pa se samo \xc5\xa1e stopnuje, npr. s hipnozo, ki jo je Egregor II izvajal na mami ter z re\xc5\xa1evanjem izjemno zahtevne o\xc4\x8detove raziskave. Zanimiva je tudi Juretova vrnitev. Kljub vsemu pa ostaja vpra\xc5\xa1anje, ali je Jure res zapustil svoje telo. Na koncu dela nam Juretovo vpra\xc5\xa1anje vzbudi dvom, da je bila to vse skupaj samo Juretova domi\xc5\xa1ljija in potegav\xc5\xa1\xc4\x8dina. Vpra\xc5\xa1anje je namre\xc4\x8d isto, kot ga je zastavil Egregor II na za\xc4\x8detku dela. Kon\xc4\x8dna presoja pa je odvisna od vsakega bralca posebej.'